ཤྲཱི་བཛྲ་ཀུ་མཱ་ར་ལ་ན་མོ། །སྙིང་རྗེ་བསྒྲལ་བའི་དམ་ཚིག་ནི། །ཞེས་པས། འདི་ནས་ཕ་རོལ་ཏུ་བསྒྲལ་བ་དང་། ཕ་རོལ་བར་དོ་ནས་བདེ་བ་ཆེན་པོར་བསྒྲལ་བའོ། །དེ་ནས་རྟོགས་པས་བདག་སྒྲོལ། ཐུགས་རྗེས་གཞན་སྒྲོལ་བའོ། །དེེས་ན་རྡོ་རྗེ་ཕུར་པའི་བདུན་ཚིགས་ཀྱི་ལུང་དུ་འབྲེལ་བ་ལ་གསུམ་སྟེ། ཤི་བ་པོ་དེ་གར་སྐྱེ་ངེས་པ་མེད་པས་སྙིང་རྗེ་གནས་སུ་འབྲེལ་བ་དང་། བར་དུ་སློབ་མ་ཡིན་པས་དམ་ཚིག་འབྲེལ་བ་དང་། དེ་རང་ཡང་ཡི་དམ་ལྷ་དང་འབྲེལ་བ་ཞིག་དགོས་སོ། །དེ་ལ་ཆོས་བརྒྱད་དེ། །དང་པོ་རྟེན་བཅའ་བ་དང་། དེ་ནས་བགེགས་དང་དབྲལ་བ། དེ་ནས་ངན་སོང་ནས་དྲང་བ། སྐྱབས་འགྲོ་སེམས་བསྐྱེད་དབོག་པ། ཡེ་ཤེས་ཀྱི་ཁྲུས་བྱ་བ། ཆོས་བཤད་དབང་རིམ་བྱ་བ། ལམ་བསྟན་ལྷ་དང་སྤྲད། ལས་སྦྱོར་ལྷ་ལ་བསྟིམ་པའོ། །དང་པོ་རྟེན་ནི་མཚན་བྱང་དྲི་མ་གཞན་དང་འདྲ་བ་ལས། སྤྱི་བོར་ཨ་བྲི། མགྲིན་པར་ཏྲི། སྙིང་གར་ནྲྀ། ལྟེ་བར་སུ། གསང་བར་པྲེ། རྐང་མཐིལ་དུ་དུཿརེ་རེ་བྲིའོ། །གཉིས་པ་བགེགས་དང་དབྲལ་བ་ནི། ཧཱུྃ། ཉོན་ཅིག་བགེགས་དང་ལོག་འདྲེན་ཚོགས། །ཞེས་པ་ནས། ཀླད་པ་ཁོས་བརྗོད་ལ་སྔགས་བརྗོད། གསུམ་པ་ངན་སོང་ནས་དྲང་བ་ནི། ཕྲིན་ལས་གཞུང་བསྲང་ལ། གཤིན་པོ་དང་པཱུ་ཛའི་ལྷ་མོ་རྣམས་མགྲིན་གཅིག་ཏུ་མཆོད་པ་འབུལ་བ་ནི། ཧཱུྃ། མེ་ཏོག་གསལ་བཀྲ་མ་ཡི་མཆོད་བཀྲམ་ཞིང་། །རྣལ་འབྱོར་རབ་ཏུ་གསང་བ་མ་ཡི་གླུ་བླངས་ནས། །མེ་ཏོག་གསལ་བཀྲ་མ་ཡི་མཆོད་བཤམས་པ། །རྣལ་འབྱོར་རབ་ཏུ་གསལ་བའི་མཆོད་པ་བཞེས་སུ་གསོལ། །ཨོཾ་བཛྲ་པུཥྤེ་ཧཱུྃ། ཚིག་དེ་ཐམས་ཅད་འགྲེས་སུ་ཤེས་པར་བྱའོ། ཧཱུྃ། སྤོས་ཀྱི་སྤྲིན་ལྡིང་མ་ཡི་མཆོད་བཤམས་ཤིང་། །དེ་མན་ཆད་འགྲེ། ཧཱུྃ། གསལ་བའི་སྒྲོན་མེ་མ་ཡི་མཆོད་བཤམས་ཤིང་། །འགྲེ། ཧཱུྃ། བདུད་རྩི་བཤོས་མཆོད་མ་ཡི་མཆོད་བཤམས་ཤིང་། །འགྲེ། ནང་གི་ལྷ་མོ་ལ། རྡོ་རྗེ་འགྱིང་ཆེན་མ་ཡི་མཆོད་བཤམས་ཤིང་། །ཨོཾ་བཛྲ་ལ་སྱཱ་ཧཱུྃ། འགྲེ། ཧཱུྃ། རིན་ཆེན་དཔལ་ཕྲེང་མ་ཡི་མཆོད་བཤམས་ཤིང་། །འགྲེ། ཧཱུྃ། པདྨ་དབྱངས་མཁན་མ་ཡི་མཆོད་བཤམས་ཤིང་། །འགྲེ། ཧཱུྃ། ལས་ཀྱི་གར་མཁན་མ་ཡི་མཆོད་བཤམས་ཤིང་། །འགྲེ། དེ་ནས་གསང་མཚན་ནས་འབོད་ཅིང་དུག་སྦྱང་བ། ཧཱུྃ། ཉོན་ཅིག་ཚེ་འདས་སྔགས་འཆང་ཁྱོད། །ང་ནི་སྙིང་རྗེ་ཀུན་གྱི་མགོན། །ང་ཡི་བྱམས་པ་ཀུན་གྱི་སྐྱབས། །ཁྱོད་ཀྱི་སློབ་དཔོན་ང་ཡིན་གྱི། །དང་པོ་སྐྱེས་པ་ལས་ལས་སྐྱེས། །བར་དུ་རྟེན་ཡང་ལས་ལ་བརྟེན། །ཐ་མ་འཆི་ཡང་ལས་ཀྱིས་འཆི། །ཁྱོད་ལ་མགོན་སྐྱབས་སུ་ཡང་མེད། །ཁྱོད་ཀྱི་སློབ་དཔོན་ང་ཡིན་གྱི། །བདེན་པའི་ཚིག་ལ་ཚེ་འདས་ཉོན། །ཞེ་སྡང་རབ་ཏུ་འབར་བ་ཡིས། །དམྱལ་བའི་གནས་སུ་ཁྲིད་པའི་ཚེ། །ཐུགས་རྗེས་འགྲོ་བ་སྐྱོབ་མཛད་པ། །ཁྲོ་བོའི་རྒྱལ་པོ་སྟོབས་པོ་ཆེ། །ཚེ་འདས་དེ་ལ་སྐྱབས་སུ་སོང་། །ཆོས་ཉིད་བདེན་པའི་བྱིན་རླབས་དང་། །རྡོ་རྗེ་གཞོན་ནུའི་གསང་སྔགས་དང་། །སྟོབས་ཆེན་རྒྱལ་པོའི་ཐུགས་རྗེ་ཡིས། །ཚེ་འདས་དམྱལ་བའི་གནས་ནས་ཐར་བར་ཤོག །ཨོཾ་བཛྲ་ཀྲོ་དྷ་མ་ཧཱ་བ་ལ་ཨ་ཨ། ཙྖྒ྄ཻ་མོའི་དུག་སརྦ་པཱ་པཾ་ཤཱི ནྟཾ་ཀུ་རུ་སྭཱ་ཧཱ། དུག་ཆུ་ལ་སོང་ཞིག །དུག་ས་ལ་སོང་ཞིག །དུག་མེ་ལ་སོང་ཞིག །དུག་རླུང་ལ་སོང་ཞིག །དུག་ནམ་མཁའ་ལ་སོང་ཞིག །དེས་འགྲེའོ། །སེར་སྣ་རབ་ཏུ་ཆགས་པ་ཡིས། །ཡི་དྭགས་གནས་སུ་ཁྲིད་པའི་ཚེ། །ཐུགས་རྗེས་འགྲོ་བ་སྐྱོབ་མཛད་པ། །ཁྲོ་བོའི་རྒྱལ་པོ་རྟ་མགྲིན་དཔལ། །ཚེ་འདས་དེ་ལ་སྐྱབས་སུ་སོང་། །དེ་མན་ཆད་འགྲེ། བྱོལ་སོང་ལ་རྣམ་རྒྱལ། མི་ལ་གཤིན་རྗེ། ལྷ་མ་ཡིན་ལ་བདུད་རྩི་འཁྱིལ་བ། ལྷ་ལ་ཧཱུྃ་ཀཱ་ར་སྟེ། གཉེན་པོའི་ལྷ་ལ་ཞུའོ། །དེ་ནས་རིགས་དྲུག་གི་གཏོར་མ་བཏང་། དེ་ནས་ཚེ་འདས་ལ་སྐྱབས་འགྲོ་དབོག །དེ་ནས་སེམས་བསྐྱེད་དབོག །དེ་ནས་ཁྲུས་གདོན། འདོད་ཆགས་ཞེ་སྡང་གཏི་མུག་གསུམ། །ཞེས་པ་གསུམ་ཀ་ལ་བྱ། ཧཱུྃ། བཅོམ་ལྡན་རྡོ་རྗེ་གཞོན་ནུ་ཡིས། །ཡེ་ཤེས་བདུད་རྩིའི་ཆར་ཕོབ་ལ། །དུག་ལྔའི་མེ་ཆེན་ཞི་བར་མཛོད། །མ་རིག་བག་ཆགས་འཁྲུད་པར་ཤོག །སྔགས་བཟླ་ཞིང་བཀྲུའོ། །ཧཱུྃ། ཁྲུས་མཆོག་འདི་ཉིད་དཔལ་དང་ལྡན། །ཉོན་མོངས་དུག་ལྔ་རྣམ་སྦྱོང་བའི། །ཁྲུས་ལེགས་མཛད་ལ་ཕྱག་འཚལ་ལོ། །སྔགས་འགྲེ། དེ་ནས་ཆོས་བཤད་པ་ནི་གཤིན་དང་གཤེད་གཉིས་ཀ་ལ་རྒྱུ་འབྲས་ཀྱི་ཆོས་བཤད་དོ། །དེ་ནས་དབང་བསྐུར་བ་ནི་བུམ་པ་སྤྱི་བོར་བཞག་ལ། ཧཱུྃ། བླ་མ་ཡི་དམ་བུམ་པ་འདི། །བདེན་པའི་སྟོབས་ལས་བྱུང་བ་ཡིན། །རིག་པ་རྩལ་གྱི་དབང་བསྐུར་རོ། །སེམས་ལ་དབང་བསྐུར་ཐོབ་པར་ཤོག །ཨོཾ་བཛྲ་ཀཱི་ལི་ཀཱི་ལ་ཡ་ཀཱ་ཡ་ཝཱ་ཀ་ཙིཏྟ་ཨ་བྷི་ཥིཉྩ་ཧཱུྃ། དེ་ནས་ལམ་བསྟན་པ་ནི། ཧཱུྃ། སྔགས་འཆང་ཚེ་འདས་སྐྱེས་བུ་ཁྱོད། །ཁྱོད་ནི་རྣམ་པར་ངེས་པའི་རིག་འཛིན་ཡིན། །སྐུ་གསུམ་རྣམ་པར་ངེས་པར་བཟུང་། །ཁྱོད་ནི་ཚེ་ལ་དབང་བའི་རིག་འཛིན་ཡིན། །ཕྱག་རྒྱ་ཆེན་པོའི་དོན་རྟོགས་ཀྱིས། །ཡེ་ཤེས་བླ་མར་ལྷུན་གྱིས་གྲུབ་པར་མཛོད། །དེ་ཉིད་ལམ་མཆོག་བསྟན་པ་ནི། །ཧཱུྃ། གཏི་མུག་རྟོགས་ན་ཐར་པའི་རྒྱུ། །འབྲས་བུ་ཆོས་དབྱིངས་ཡེ་ཤེས་ཐོབ། །རིག་འཛིན་གཟུགས་ཀྱི་ཕུང་པོ་འདི། །འབར་བའི་ཁྲོ་བོ་མི་བཟད་པ། །སྐུ་ཡི་དབྱིག་ཏུ་བདག་བསྐྱེད་ཅིག །ཧཱུྃ། འདོད་ཆགས་རྟོགས་ན་ཐར་པའི་རྒྱུ། །འབྲས་བུ་སོར་རྟོག་ཡེ་ཤེས་ཏེ། །རིག་འཛིན་འདུ་ཤེས་ཕུང་པོ་འདི། །འབར་བའི་ཁྲོ་བོ་མི་བཟད་པ། །གསུང་གི་དབྱིག་ཏུ་བདག་བསྐྱེད་ཅིག །ཧཱུྃ། ཞེ་སྡང་རྟོགས་ན་ཐར་པའི་རྒྱུ། །འབྲས་བུ་མེ་ལོང་ཡེ་ཤེས་ཏེ། །རིག་འཛིན་རྣམ་ཤེས་ཕུང་པོ་འདི། །འབར་བའི་ཁྲོ་བོ་མི་བཟད་པ། །ཐུགས་ཀྱི་དབྱིག་ཏུ་བདག་བསྐྱེད་ཅིག །ཧཱུྃ། ང་རྒྱལ་རྟོགས་ན་ཐར་པའི་རྒྱུ། །འབྲས་བུ་མཉམ་ཉིད་ཡེ་ཤེས་ཏེ། །རིག་འཛིན་ཚོར་བའི་ཕུང་པོ་འདི། །འབར་བའི་ཁྲོ་བོ་མི་བཟད་པ། །ཡོན་ཏན་དབྱིག་ཏུ་བདག་བསྐྱེད་ཅིག །ཧཱུྃ། ཕྲག་དོག་རྟོགས་ན་ཐར་པའི་རྒྱུ། །འབྲས་བུ་བྱ་གྲུབ་ཡེ་ཤེས་ཏེ། །རིག་འཛིན་འདུ་བྱེད་ཕུང་པོ་འདི། །འབར་བའི་ཁྲོ་བོ་མི་བཟད་པ། །ཕྲིན་ལས་དབྱིག་ཏུ་བདག་བསྐྱེད་ཅིག །དེ་ནས་བདེན་པའི་སྟོབས་ཀྱི་སྨོན་ལམ་གདབ་པོ། །དེ་ནས་དལ་བྲིས་ལ་གཤེད་དང་ཕྲལ་བ་ནས་དབང་གི་བར་དུ་བྱས་ལ། ཉེ་དྲུང་འབྲེལ་བའི་ཟས་གཏད། །ཆོས་དང་ལོངས་སྤྱོད་གཏད་པར་བྱའོ། །ཧཱུྃ། ཉོན་ཅིག་ཚེ་འདས་རིགས་ཀྱི་བུ། །གསང་སྔགས་མཐུ་ལས་བྱུང་བ་ཡི། །ཡུལ་ཞིང་བུད་མེད་ལ་སོགས་པ། །ཟས་དང་གོས་དང་ནོར་དབྱིག་དང་། །འཕགས་པའི་ནོར་དང་གཏེར་ཆེན་འདིས། །དབུལ་བའི་ཉོན་མོངས་སེལ་བར་ཤོག །ཅེས་དེ་ལྟར་ཀུན་གྱིས་སྨོན་ལམ་གདབ་བོ། །དེ་ནས་བྱང་བུ་བཅགས་ལ་སྦྱིན་སྲེག་བྱ། །ས་དང་ཆུ་ལ་སཱཙྪ་གདབ། །བདུན་ཚིགས་ཀྱི་ལུང་རྫོགས་སོ།། ༈ །།